Glebelands-huurmoordenaar gevonnis | Maroela Media
Die berugte Glebelands-hostel (Foto: ANA)
'n Glebelands-huurmoordenaar is Vrydag in die Durbanse hooggeregshof tot lewenslange tronkstraf gevonnis.
Die Durbanse hooggeregshof het die 28-jarige Mxoleleni Bhani tot lewenslange tronkstraf gevonnis vir die moord op Sipho Ndovela. Hy is ook tot 'n verdere 12 jaar tronkstraf gevonnis op aanklag van poging tot moord op 'n voorval in Junie 2015.
Ndovela (35) was op 8 Mei 2015 omstreeks 11:00 by die Umlazi-hof toe Bhani hom genader het. Bhani het 'n vuurwapen te voorskyn gebring en die man doodgeskiet voordat hy gevlug het, het lt.kol. Thulani Zwane, woordvoerder van die polisie, gesê.
"Ndovela is sewe keer geskiet. 'n Saak van moord is deur Umlazi-polisie ondersoek."
Bhani is op 6 Augustus 2015 in hegtenis geneem deur 'n provinsiale taakspan toe hy in die Umlazi-landdroshof verskyn het op aanklag van moord en die besit van ongelisensieerde vuurwapens.
"Hy is in hegtenis geneem op aanklag van die moord van Ndovela. Hy is ook verbind met 'n saak van poging tot moord wat op 11 Junie 2015 by Glebelands-hostel aangemeld is. 'n 40-jarige man is tydens hierdie voorval geskiet en gewond," het Zwane verduidelik.
Genl.maj. Bheki Langa, provinsiale polisiekommissaris, het die vonnis verwelkom. "Die vonnis stuur 'n sterk boodskap aan ander kriminele wat die inwoners van Glebelands-hostel teister. Ons hoop die vonnis sal afsluiting bring vir die familie van die slagoffer en dat geregtigheid geskied het," het hy in 'n verklaring gesê.
Hoe vinnig is die Glebelands moorde nie opgelos nie! 'n Vriend van ons is in 'n gegoede buurt in die Ooste van Pretoria meer as 2 jaar gelede vermoor en nog is daar geen verdagtes in hegtenis geneem nie. Ek weet nie of daar selfs ondersoek ingestel en geluisteris na van sy vriende of kennisse nie.